Návrh 
na zvýšenie obstarávacej ceny stavby „Rekonštrukcia objektov Mýtna č.28 - 34, Bratislava“ pre Slovenskú technickú univerzitu v Bratislave

	O začatí stavby „Rekonštrukcia objektov Mýtna 28 – 34, Bratislava“ bolo rozhodnuté uznesením vlády SR č. 719 z 13. septembra 2000 v rámci rezortného programu priorít verejných prác na roky 2001 – 2003 s obstarávacou cenou 150 000 tis. Sk. V roku 2001 bola zabezpečená projektová dokumentácia stavby a v roku 2002 bola začatá realizácia stavby výberom zhotoviteľa stavby a uzavretá zmluva o dielo na 138 882 tis. Sk. Celkové náklady stavby predstavovali 145 735 tis. Sk, z toho náklady na prípravu a zabezpečenie výstavby 6 853 tis. Sk. 

	V priebehu výstavby vznikla nutnosť zvýšenia celkových nákladov stavby o 53 229 655 Sk a to: 

26 163 228 Sk	navyše práce nevyhnutné pre ukončenie stavby, ktoré neboli zahrnuté do projektovej dokumentácie, respektíve neboli vo výkaze výmer

13 824 220 Sk	predstavuje zvýšená sadzba DPH pri stavebných prácach a pri cenách pre inžiniersku činnosť a autorský dozor

12 056 669 Sk	index nárastu cien za obdobie rokov 2003 – 2006

  1 185 538 Sk	neproduktívne náklady

Rekapitulácia prehľadu zvýšenia obstarávacej ceny stavby

Zmluvná cena vrátane DPH na začiatku výstavby k 1. 10. 2003
Projektová dokumentácia						4 999 150 Sk
Stavebná práce						        138 881 844 Sk
Inžinierska činnosť					   		1 118 796 Sk
Autorský dozor							   735 200 Sk
Spolu:								        145 734 990 Sk (145 735 tis. Sk)	

Požadované zvýšenie:
Navyše práce bez DPH k 30. 6. 2006			          26 163 228 Sk
Index nárastu cien						          12 056 669 Sk
Neproduktívne náklady					            1 185 538 Sk
DPH								          13 824 220 Sk
Spolu:								          53 229 655 Sk   (53 230 tis. Sk)

Celková cena s DPH stavby po požadovanom 
zvýšení k 30. 6. 2006	       					        198 964 645 Sk (198 965 tis. Sk)	
Zmluvná cena vrátane DPH na začiatku výstavby 
k 1. 10. 2003    						        145 734 990 Sk
Zvýšenie bez DPH k 30. 6. 2006				          39 405 436 Sk
DPH								          13 824 220 Sk

Zdôvodnenie zvýšenia obstarávacej ceny stavby

	Zvýšenie celkových rozpočtových nákladov stavby bolo ovplyvnené viacerými faktormi, najmä z titulu naviac prác oproti projektovej dokumentácii a predĺženia termínu výstavby o 15 mesiacov, keď pôvodný termín dokončenia 31. marec 2005 bol zmluvne predĺžený do 30. júna 2006.

	Prvý faktor zvýšenia celkových rozpočtových nákladov stavby predstavovali zmeny zákona č. 289/1995 Z. z. v znení zákona č. 255/2003 Z. z. o dani z pridanej hodnoty s účinnosťou od 1. 1. 2004, stavebných prác zo 14 % a výrobkov samostatne zabudovaných  z 20 % na jednotnú sadzbu 19 % DPH, čo predstavuje čiastku 5 345 601,53 Sk.

	Druhý faktor zvýšenia celkových rozpočtových nákladov stavby predstavoval navyše práce realizované počas výstavby diela v hodnote 29 521 542,00 Sk, z ktorej sa odpočítali nezrealizované práce v zmysle projektovej dokumentácie vo výške  3 358 314,00 Sk, čím vzniká požiadavka zvýšenia ceny navyše prác vo výške 26 163 228,00 Sk bez DPH. 

2003 - navyše práce v hodnote 825 143 Sk: búracie práce, odvoz sutín, poplatok za skládku sutín.

2004 - navyše práce v hodnote 11 498 524 Sk: búracie práce, odvoz sutín, poplatok za skládku sutín, dodatočne osadenie I profilov OK stropov, prímurovka ostenia, debnenie stropu so zabudovaním vlnitého plechu, vysprávky komínových telies, búranie železobetónových stropov, úpravy povrchov členitých ríms na štítových stenách, reštauračné práce, oplechovanie z Cu plechov, zateplenie obvodových stien,  z vnútornej strany, keďže budova je v pamiatkovom pásme a nebolo dovolené zateplenie z vonkajšej strany (fasády).

Zateplenie obvodového muriva a strešného plášťa bolo vynútené technickými požiadavkami splnenia predpísaných noriem pojednávajúcich tepelný odpor „R“ konštrukcie. Predmetná stavba má obvodové murivo tehlové HR 450 mm s tepelným odporom „R“ =1,0. Norma predpisuje pri rekonštrukciách  starších objektov „R“ = 2,5 mm. Na dosiahnutie požadovaného tepelného odporu bolo nutné zrealizovať zateplenie. Ďalším dôvodom zateplenia bolo ekonomické hľadisko úspor spotreby tepelnej energie a zníženie prevádzkových nákladov za energie minimálne o 20 %.
Keďže v projektovej dokumentácii sa uvažovalo so zateplením iba severnej strany fasády (od ulice), takisto bolo nutné dodatočne zrealizovať zateplenie južnej strany, čo má dopad na navyše práce. 
MaR a dodatočný zdroj tepla bolo nutné dočasne zrealizovať za účelom realizácie stavebných prác a zipovania stavby v zimnom období. Teplo bolo odoberané z podružnej OST v objekte Mýtna č. 36 a za účelom objektívneho merania spotreby tepelnej energie bolo nainštalované zariadenie MaR.

2005 – navyše práce v hodnote 7 710 924 Sk: murovanie priečok, inštalácia MaR na dodatočný zdroj tepla, vysekávanie rýh pre rozvody ÚK, inštalácia dátového rozvodu, zateplenie podkrovia, vodovodné potrubie z trúbok Cu, výstuž mazaním z betónov, podhľad sadrokartónový. 

Použitie medených trubiek bolo podmienené dĺžkou životnosti užívania viac ako 100 rokov, ich trvácnosťou, najvyššou kvalitou vo vzťahu k usadzovaniu inkrustov a najvýhodnejšou montážou. Pôvodné vodovodné vnútorné rozvody boli zrealizované z oloveného potrubia, keďže stavba bola realizovaná v roku 1919 a daná do užívania v roku 1920, čo bol bežne používaný materiál v danom čase. 

2006 – navyše práce v hodnote 9 486 951 Sk: nivelácie povrchov podláh, izolácie odvetrávanie kondenzov, odizolovanie výťahových šácht, protipožiarny náter I profilov OK, mreže v suteréne uličného traktu, repasácia vstupných dverí.

Zvýšením prác nebola dotknutá cena projektovej dokumentácie, keďže zvýšenie sa týkalo merných jednotiek a bolo spôsobené skutočne zrealizovanými prácami, zdokumentované v stavebnom denníku, v súpise vykonaných prác a výkaze výmer odsúhlasené stavebným dozorom.

Náklady na zabezpečenie inžinierskej činnosti a autorského dozoru boli úmerne zvýšené z titulu zvýšenia základných rozpočtových nákladov stavby, čo vyplýva z metodiky výpočtu ceny podľa „Sadzobníka pre navrhovanie ponukových cien projektových prác a inžinierskej činnosti“ vydaných Unikou Bratislava. Z titulu navyše prác cena projektovej dokumentácie nebola zvýšená.

	Tretí faktor zvýšenia celkových rozpočtových nákladov stavby predstavoval nápočet indexácie cien stavebných prác, materiálov a výrobkov spotrebovaných v stavebníctve SR za obdobie realizácie, t. j. od 3. kvartálu 2003 do 2. kvartálu 2006.

	Celkove indexácia cien stavebných prác, materiálov a výrobkov spotrebovaných v stavebníctve SR za uvedené obdobie realizácie  predstavuje čiastku 12 056 669,70 Sk bez DPH.

	Štvrtý faktor zvýšenia celkových rozpočtových nákladov stavby predstavoval nápočet neproduktívnych nákladov stavby z titulu posunu termínu dokončenia z 03/2005 na predpokladaný 06/2006, t. j. predĺženie lehoty výstavby o 15 mesiacov. Predĺženie termínu dokončenia stavby vyplynulo najmä z dôvodu navyše prác a čiastočne aj nepravidelného financovania predmetnej stavby. 

	Celkove neproduktívne náklady stavby predstavujú čiastku 1 185 538,60 bez DPH, ktoré pozostávali z poplatkov za strážnu službu, odber tepla na temperovanie počas zimných mesiacov, odber vody a elektrickej energie.

	Od začiatku realizácie stavby, t. j. od roku 2001 až do roku 2006 Ministerstvo školstva SR pridelilo finančné prostriedky na predmetnú stavbu vo výške 145 735 tis. Sk, t. j. do výšky zmluvne dohodnutej ceny. 

	Po schválení vládou SR predkladaného návrhu na zvýšenie obstarávacej ceny                                     na 198 965 tis. Sk, zvýšenie o 53 230 tis. Sk, Ministerstvo školstva SR vyfinancuje zo štátneho rozpočtu kapitoly školstva na rok 2006.

	Uvedené navyše práce, zmena sadzby DPH a uplatnenie nárastu cien stavebných prác v zmysle výmeru MF SR č. R-3/1996 majú dosah na zvýšenie obstarávacej ceny stavby zo 145 735 tis. Sk na 198 965 tis. Sk, čo predstavuje zvýšenie o 53 230 tis. Sk.

	Na základe uvedených dôvodov je nevyhnutné pre ukončenie stavby „Rekonštrukcia objektov Mýtna 28–34, Bratislava“ upraviť obstarávaciu cenu stavby 145 735 tis. Sk v Registri investícií              MF SR na 198 965 tis. Sk. Požadovaná cena stavby je konečná a Ministerstvo školstva SR bude zvýšenie obstarávacej ceny stavby riešiť v rámci rozpočtu kapitoly školstva v roku 2006.

	Pôvodný rozpočet stavby je ocenený v cenovej úrovni roku 2002 a ďalšie dodatky realizovaných navyše prác boli podľa cenovej úrovne v príslušnom roku realizované. Realizácia navyše prác v jednotlivých rokoch bola uhradená a zo zvýšenia investičného nákladu sa uhradia práce zrealizované v roku 2006.

	V súlade s § 12 ods. 1 písm. b) bod 3 zákona č. 254/1998 Z. z. o verejných prácach vyplýva objednávateľovi povinnosť zadržať zhotoviteľovi minimálne 5 % z ceny diela do preukázania splnenia kvalitatívnych parametrov pri odovzdávaní a preberaní verejnej práce, alebo jej ucelenej časti, prípadne do odstránenia všetkých nedostatkov a nedorobkov.